Na temelju članka 58. stavka 1. i članka 118. Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10, 105/10-ispr., 90/11, 5/12, 16/12, 86/12, 126/12, 94/13 i 152/14) i članka 7. Statuta Srednje škole Gračac, Gračac, nakon provedene rasprave na Nastavničkom vijeću, Vijeću roditelja i Vijeću učenika, a na prijedlog ravnateljice, Školski odbor na sjednici održanoj 6. travnja 2016. godine donio je

**ETIČKI KODEKS NEPOSREDNIH NOSITELJA**

**ODGOJNO-OBRAZOVNE DJELATNOSTI SREDNJE ŠKOLE GRAČAC**

**OPĆE ODREDBE**

I.

Ovim etičkim kodeksom uređuju se pravila primjerenog ponašanja neposrednih nositelja odgojno-obrazovne djelatnosti utemeljena na Ustavu Republike Hrvatske, zakonima, provedbenim propisima i pedagoškom standardu srednjeg školstva.

Etički kodeks sadrži pravila dobrog ponašanja zaposlenika škole prema učenicima, roditeljima ili skrbnicima učenika, drugim građanima i u međusobnim odnosima.

Svrha Etičkog kodeksa je utvrditi opće etičke smjernice i postupke vezane uz njih, upozoriti na dužnosti i obveze te promicati etičke vrijednosti specifične za djelatnost Škole u najširem smislu.

II.

Etički kodeks odnosi se na svaku osobu koja u Školi radi prema ugovoru o radu, ugovoru o djelu, ugovoru o volonterskom radu i ugovoru o volontiranju (u daljem tekstu: školnik) i učenike Škole.

III.

Etički kodeks omogućuje roditeljima i skrbnicima te drugim građanima upoznavanje s ponašanjem koje imaju pravo očekivati od školnika.

**ZAŠTITA OSOBNOG POLOŽAJA I OBAVLJANJA ODGOJNO-OBRAZOVNE DJELATNOSTI**

IV.

Na obavljanje poslova i ponašanje u Školi primjenjuju se načela:

1. **Načelo poštivanja propisa i pravnog poretka Republike Hrvatske**

Školnik treba poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

1. **Načelo poštovanja dostojanstva osobe**

Školnik treba poštovati dostojanstvo svih osoba s kojima je u doticaju prigodom obavljanja poslova.

Školnik ima pravo tražiti poštovanje svoje osobnosti od svih s kojima je u doticaju.

1. **Načelo zabrane diskriminacije**

Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

1. **Načelo jednakosti i pravednosti**

Školnik i učenik trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.

Nastavnici ne smiju osobne interese pretpostaviti objektivnom prosuđivanju i profesionalnom obavljanju poslova.

1. **Načelo samostalnosti nastavnog i drugoga stručnog rada**

Školniku se jamči pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

1. **Načelo profesionalnosti**

Školnik treba prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

1. **Načelo slobode mišljenja i izražavanja**

U svim područjima života i rada u Školi se potiče i podržava sloboda mišljenja i izražavanja.

1. **Načelo razvoja osobnih mogućnosti**

Svakom školniku jamči se stjecanje novih znanja te razvoj osobnih potencijala putem cjeloživotnog učenja u skladu s društvenim mogućnostima.

1. **Načelo zaštite okoliša i skrbi za održivi razvoj**

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

V.

U obavljanju poslova u Školi i ponašanjem na javnome mjestu školnik treba paziti da ne umanji osobni ugled i povjerenje građana u djelatnost srednjeg odgoja i obrazovanja kao javne službe.

VI.

Kod obavljanja privatnih poslova školnik ne smije isticati položaj ili ovlaštenja koja ima u Školi.

**NEPRIHVATLJIVA PONAŠANJA**

### VII.

U skladu s načelima iz ovoga Etičkog kodeksa, nedopustiv je svaki oblik neposredne i posredne diskriminacije temeljen na religiji, etničkoj i nacionalnoj pripadnosti, rasi, spolu, spolnoj orijentaciji, životnome stilu, imovinskom stanju, podrijetlu, obiteljskom i bračnom statusu, trudnoći, obiteljskim obvezama, godinama, invalidnosti, tjelesnom izgledu, političkom opredjeljenju i zdravstvenom stanju.

Isključivi kriteriji vrednovanja i napredovanja smiju biti stručnost, sposobnost i profesionalne zasluge te osposobljenost i rezultati u obavljanju određene vrste djelatnosti, poslova i zadataka. Odnos prema sredini u kojoj se djeluje na odgojno obrazovnoj razini od strane svih subjekata uključenih u dotičan proces, trebao bi zajednički promicati humane odnose i demokratska načela

### VIII.

Zabranjena je svaka vrsta uznemirivanja između svih djelatnika Škole.

Neprihvatljivo je svako spolno uznemirivanje.

Uobičajena komunikacija, dobronamjerne šale i kritika između djelatnika škole koji počivaju na pristanku i uzajamnom poštovanju smatraju se područjem privatnosti te nisu sami po sebi kršenje Etičkog kodeksa. Treba, međutim, izbjegavati situacije u kojima takvi odnosi između djelatnika Škole mogu dovesti do kršenja pravila Etičkog kodeksa o objektivnosti, nepristranosti

i sukobu interesa, posebno u odnosima između djelatnika Škole koji su u neposrednom hijerarhijskom odnosu koji uključuje ocjenjivanje tuđeg rada i dostignuća i/ili odlučivanje o statusu, profesionalnom napredovanju, pogodnostima i nagradama.

Svaka osoba ima pravo prijaviti uznemirivanje koje je počinio djelatnik Škole. Na osobu koja je odbila uznemirivanje ili prijavila takvu vrstu ponašanja ne smije se vršiti nikakav pritisak.

IX.

Svi djelatnici Škole trebaju biti objektivni, moralno se ponašati, te odgovorno i profesionalno raditi, te stoga ne smiju dopustiti da predrasude bilo koje vrste utječu na njihovu objektivnost u obavljanju profesionalne djelatnosti

**ODNOS ŠKOLNIKA I UČENIKA**

X.

Nastavnici koji sudjeluju u odgojno-obrazovnom radu s učenicima dužni su:

* + izvoditi odgojno-obrazovni rad u skladu s ciljevima, zadaćama i standardima osnovnog odgoja i obrazovanja
	+ prenositi učenicima što stručnije znanja iz svojega predmeta ili područja
	+ osigurati istinitost podataka i prezentaciju sadržaja primjerenu nastavnom predmetu
	+ obrađivati nastavne sadržaje na način prihvatljiv i razumljiv učenicima
	+ pridonositi intelektualnom razvoju učenika, kao i razvoju njihovih talenata
	+ ocjenjivati učenička dostignuća pravodobno, pošteno, stručno i objektivno
	+ saslušati i uvažavati učenikovo mišljenje
	+ biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod drugih učenika stvarao osjećaj manje vrijednosti,
	+ uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvoj u skladu s njihovim mogućnostima,
	+ poštovati i uvažavati učenikove sposobnosti te se s posebnom pažnjom odnositi prema učenicima s teškoćama u učenju i teškoćama u razvoju
	+ razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

XI.

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljublja.

XII.

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, školnik i stručni suradnik dužan je u najkraćem mogućem roku izvijestiti ravnatelja škole, koji je o tome obvezan izvijestiti nadležne institucije.

### XIII.

Školnici ne smiju učenikova znanja i uratke koristiti za svoje osobne potrebe ili probitke.

### XIV.

Osobni izgled školnika mora ispunjavati odgovarajući nivo ozbiljnosti. Odjeća školnika treba biti primjerena pozivu koji školnik vrši u široj društvenoj zajednici.

Nije primjereno na nastavu obući npr. tajice, predubok dekolte, prozirnu odjeću ispod koje su vidljivi intimni dijelovi tijela ili donje rublje, kratke majice koje ne prekrivaju tijelo, prekratke suknje, kratke hlače.

U slučaju kršenja odredaba iz ovog članka ravnatelj će školnika udaljiti s radnog mjesta.

Školnik se za vrijeme nastave ne smije koristiti mobilnim telefonom.

### XV.

U obavljanju odgojno-obrazovne struke školnici su dužni odgovorno postupati sa svim informacijama kojima raspolažu o učenicima ili njihovim obiteljima. Svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u Školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

**ODNOS ŠKOLNIKA PREMA RODITELJIMA, SKRBNICIMA I DRUGIM GRAĐANIMA**

XVI.

U odnosu prema roditeljima, skrbnicima i drugim građanima školnik treba nastupati pristojno, skromno, nepristrano, savjesno i profesionalno.

Kod obavljanja poslova školnik treba primijeniti svoje stručno znanje na način da roditeljima, skrbnicima i građanima pomaže u ostvarivanju prava u djelatnosti odgoja i obrazovanja.

XVII.

U službenoj komunikaciji s roditeljima, skrbnicima i drugim građanima školnik se treba služiti hrvatskim jezikom i razumljivo se izražavati.

Posebnu pozornost školnik treba obratiti na primjeren odnos prema osobama s invaliditetom i druge osobe s posebnim potrebama.

XVIII.

Školniku nije dopušteno od roditelja, skrbnika ili drugih građana primati darove, usluge ili ih poticati na darivanje, pružanje usluga školnicima ili drugim osobama za koje postoji izvjesnost da su u svezi sa školnicima.

XIX.

Školnik se treba suzdržavati od svih oblika korupcije, a svojom aktivnošću kod svih poticati spoznaju o štetnosti korupcije.

**MEĐUSOBNI ODNOSI ŠKOLNIKA**

XX.

U međusobnim odnosima školnici trebaju iskazivati uzajamno poštovanje, povjerenje, pristojnost, strpljenje i suradnju.

XXI

Školnik ne smije druge školnike ometati u obavljanju njihovih poslova.

Školnici trebaju redovito razmjenjivati informacije i mišljenja o radnim i stručnim pitanjima.

Školnik treba poštovati položaj svojih kolega i s njima raditi u interesu što kvalitetnijeg obavljanja školske djelatnosti.

XXII.

U okviru svoga položaja ravnatelj Škole treba poticati školnike na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

**JAVNO NASTUPANJE ŠKOLNIKA**

XXIII.

Školska tijela trebaju poticati školnike na javno nastupanje, slobodu izražavanja i iznošenja svojih gledišta.

XXIV.

Kod javnih nastupa u kojima predstavlja Školu, školnik može iznositi školska stajališta u skladu s dobivenim ovlastima i svojim stručnim znanjem, te paziti na osobni ugled i ugled Škole.

Kod javnih nastupa u kojima školnik ne predstavlja Školu, a koji su tematski povezani sa Školom, školnik je dužan naglasiti da iznosi osobno gledište.

**ETIČKO POVJERENSTVO**

XXV.

Za praćenje primjene odredaba etičkog kodeksa i ispunjavanja obveza iz etičkog kodeksa u Školi se osniva Etičko povjerenstvo.

XXVI.

Etičko povjerenstvo ima predsjednika i dva člana.

Predsjednika i članove povjerenstva imenuje ravnatelj prema prijedlogu nastavničkog vijeća.

Mandat etičkog povjerenstva je četiri godine.

Član povjerenstva ne može biti osoba koja je prekršila norme Etičkog kodeksa Škole odnosno osoba protiv koje je pokrenut postupak utvrđivanja povrede normi Etičkog kodeksa Škole.

XXVII.

Pitanja iz svoje nadležnosti etičko povjerenstvo rješava zaključkom.

Zaključak iz stavka 1. ovog članka etičko povjerenstvo donosi većinom glasova i s istim upoznaje ravnatelja Škole.

XXVIII.

Etičko povjerenstvo dostavlja ravnatelju izvješće o svom radu, do 31.12. za tekuću kalendarsku godinu.

Način rada etičkog povjerenstva uređuje se poslovnikom.

**PRITUŽBE ZBOG KRŠENJA ODREDABA ETIČKOG KODEKSA**

XXIX.

Školnik, učenik, roditelj, skrbnik i drugi građanin koji smatra da je neki od obveznika primjene etičkog kodeksa postupio suprotno odredbama kodeksa, može dostaviti svoju pritužbu etičkom povjerenstvu.

Pritužba se može podnijeti u pisanom obliku ili u zapisnik u tajništvu Škole.

XXX.

Pritužba iz članka XXIX. mora sadržavati podatke:

* o opisu činjeničnog stanja
* o odredbama etičkog kodeksa koje su činjenjem ili propuštanjem povrijeđene.

XXXI.

Pritužbu podnositelja etičko povjerenstvo treba riješiti i svoj zaključak u pisanom obliku dostaviti podnositelju u roku do 30 dana od dana primitka pritužbe.

**UPOZNAVANJE NOVIH ŠKOLNIKA S ODREDBAMA ETIČKOG KODEKSA**

XXXII.

Ravnatelj Škole ili radnik kojega ravnatelj ovlasti, dužan je svaku osobu s kojom je sklopljen ugovor iz članka II. ove odluke, upoznati s odredbama ovoga etičkog kodeksa prije početka rada u Školi.

**JAVNOST ETIČKOG KODEKSA**

XXXIII

Ovaj Etički kodeks objavljuje se na oglasnoj ploči Škole i na internetskoj stranici Škole.

# STUPANJE NA SNAGU

## XXXIV.

Ovaj Etički kodeks stupa na snagu danom objavljivanja na oglasnoj ploči Škole. Etički kodeks je objavljen na oglasnoj ploči Škole 6. travnja 2016. godine.

## XXXV.

Stupanjem na snagu ovog Etičkog kodeksa stavlja se van snage Odluka o Etičkom kodeksu neposrednih nositelja odgojno-obrazovnih djelatnosti Srednje škole Gračac, KLASA: 602-03/09-01/09, URBROJ: 2198-1-70-09-1 od 7. srpnja 2009. godine.

KLASA: 012-04/16-01/02

URBROJ: 2198-1-16-1

Gračac, 6. travnja 2016. godine

Predsjednica Školskog odbora: Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_ Anela Jurin, prof. Ivana Jelinčić Lasić, dipl.psi.